《和昌黎短镫檠歌》
清代·王汝璧

短檠何短秋夜长，夜分兀兀凝青光。缘阶射砌候虫发，欲灺不灺生秋凉。

桁上无衣盎无粟，有镫著壁花照床。床头太息读书客，不信谋生竟无策。

推书起视天宇苍，案户明河大星白。后之视今今视前，繁忧轣辘安得眠。

长檠长檠胡自恣，照耀空花乱春翠。仙人烛树吹作烟，区区长檠何足弃。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。